Branislav Hrnjiček

Branislav Hrnjiček „Hrnja“ (rođen 5. juna 1908. u Beogradu, Kraljevina Srbija — preminuo 2. jula 1964. u Beogradu, SFRJ) je bivši jugoslovenski fudbaler i fudbalski trener. Igrao je po levoj strani, najčešće na poziciji levog krila, a ponekad i leve polutke.

Fudbal je počeo da igra 1923. u podmlatku beogradske Jugoslavije. Prvotimac je postao 1927, da bi potom 1930. prešao u BASK, za koji je nastupao dve sezone. U svoj prethodni klub, Jugoslaviju se vratio 1932. i u njoj je ostao sve do 1935. kada je okončao svoju karijeru. Za klub u kojem je ponikao i završio karijeru, odigrao je ukupno 102 zvanične utakmice i postigao 82 gola. Ostao je upamćen ne samo po svojoj fudbalskoj veštini nego i po tome što je bio izuzetno prgav igrač sklon nesportskom ponašanju.

Za selekciju Beograda odigrao je deset utakmica. Za reprezentaciju Jugoslavije odigrao je ukupni pet mečeva i jednom je bio strelac. Debitovao je 6. oktobra 1929. protiv Rumunije (1-2) u Bukureštu, na utakmici odigranoj za Balkanski kup. Jedini gol je postigao 13. aprila 1930. na prijateljskoj utakmici protiv Bugarske (6-1). Bio je učesnik Svetskog prvenstva 1930. u Urugvaju, ali nije nastupio ni na jednom meču. Poslednji put je za reprezentaciju nastupio odmah nakon tog Svetskog prvenstva, u prijateljskom meču sa Argentinom 3. avgusta 1930. u Buenos Ajresu.

Nakon završetka igračke karijere, bavio se trenerskim poslom. Dugo je radio u Izraelu. Preminuo je iznenada u 56. godini kada se spremao za odlazak u Nemačku, gde je trebalo da nastavi svoj trenerski posao.

Zanimljivosti

 * Iako je bio rezerva na Svetskom Prvenstvu 1930 nikada nije pominjan niti viđen u seriji i filmu.U knjizi je bio pominjan nekoliko puta